**การพัฒนากิจกรรมโดยการใช้นิทาน**

**เพื่อส่งเสริมคุณธรรม จริยธรรมสำหรับเด็กปฐมวัย**

**Activity Development by Storytelling to Promote Morality**

**and Ethic for Early Children**

สิริรัตนา มุงคุณโคตร

Siriruttana Mungkunkot

นิตยา ศรีตาล

Nittaya Sritan

**บทคัดย่อ**

**คุณธรรม หมายถึง** คุณลักษณะของคุณงามความดี เป็นแนวทางประพฤติ ปฏิบัติที่ดีงามทั้งทางกาย ทางวาจา และทางใจ ต่อตนเอง ต่อผู้อื่น และสังคม **จริยธรรม หมายถึง** พฤติกรรมที่ดีงาม และมีพฤติกรรมที่ทุกสังคมยอมรับ ตัดสินตามกฎเกณฑ์ว่าถูก ผิด ดี ชั่ว ควรและไม่ควรทำซึ่งเป็นลักษณะการแสดงออกทางร่างกายเพื่อความสงบเรียบร้อยและประโยชน์ในการอยู่ร่วมกันของบุคคลในสังคม ซึ่งการพัฒนากิจกรรมส่งเสริมคุณธรรม จริยธรรม โดยการเล่านิทาน โดยเรียนรู้ผ่านกระบวนการ 4 ขั้นตอน ดังนี้ 1) สังเกตคุณลักษณะที่มีลักษณะที่เด็กสนใจ 2) กำหนดกิจกรรมเพื่อพัฒนาพฤติกรรมจริยธรรมของตัวแบบจากนิทานเพื่อการจดจำพฤติกรรมที่เด็กสนใจ 3) จัดกิจกรรมที่เด็กสนใจเรียนรู้ร่วมกัน 4) เมื่อเด็กปฏิบัติตามแล้ว ครูสรุปกิจกรรมให้เด็กฟัง ถอดบทเรียน แยกแยะ สิ่งที่ควร ไม่ควร อย่างไร พร้อมกับการให้รางวัลผู้ที่ผลงานดีรางวัลควรเป็นสิ่งที่เด็กชอบ อันจะนำไปสู่การพัฒนาพฤติกรรมทางจริยธรรม ของเด็กปฐมวัยที่ยั่งยืนต่อไป

**Abstract**

Morality means the characteristic of good manner, and it is the guideline to well practice in physical, verbal and mental characteristics. It is also included well practice for self, others and society. Ethic means good behavior and is accepted by the society. It is also the criteria of correct, wrong, proper and improper that show with physical behavior. The purpose of ethic is the peace of the society that could be promote the morality and ethic for the early children by storytelling through 4 steps: 1) observing the characteristics interested by early children,2) selecting the activity to develop moral and ethical behavior from the storytelling model to make the early children memorize proper behavior, 3) arranging the student with same interest, and 4)when the early children practice, the teachers conclude the activity for them such as revised lessons, classified proper and improper behavior, and give them reward that lead to moral and ethical behavior development for early children.

**บทนำ**

การศึกษาจะต้องพัฒนาเด็กให้มีความรู้ความสามารถจนสามารถประกอบอาชีพได้ ต้องให้เด็กรู้จัก การทำงานและรู้จักดูแลสุขภาพอนามัยให้แข็งแรง และต้องอบรมสั่งสอนให้เป็นคนดีมีคุณธรรมจริยธรรมที่ดี คุณธรรมจริยธรรมเป็นความดีที่พึงประพฤติปฏิบัติต่อตนเอง ต่อผู้อื่นและต่อสังคม เพื่อก่อให้เกิดความเจริญรุ่งเรืองขึ้นในสังคม บุคคลที่มีคุณธรรมจริยธรรมจะเป็นบุคคลที่มีคุณภาพของสังคม และถ้าสังคมใดที่มีบุคคลที่มีคุณธรรมจริยธรรม จะทำให้สังคมนั้นพัฒนาไปได้อย่างรวดเร็ว ในทางตรงกันข้ามถ้าบุคคลในสังคมขาดคุณธรรมจริยธรรมอันเป็นมาตรฐานกลางย่อมมีความสับสนอลเวง มีผลลบต่อการพัฒนา และมุ่งเน้นความสำคัญทั้งด้านความรู้ ความคิด ความสามารถ คุณธรรมกระบวนการเรียนรู้ และความรับผิดชอบต่อสังคม เพื่อพัฒนาคนให้มีความสมดุล โดยยึดหลักผู้เรียนสำคัญที่สุด ทุกคนมีความสามารถเรียนรู้และพัฒนาตนเองได้ (กระทรวงศึกษาธิการ. 2545 : 3) แนวทางแก้ปัญหาดังกล่าว จึงควรให้ความสำคัญต่อวิธีการการจัด การเรียนรู้จริยธรรมแก่เด็กให้เหมาะสม เพื่อเตรียมเด็กให้พร้อมที่จะออกไปใช้ชีวิตในสังคมยุคโลกาภิวัตน์ องค์ประกอบที่สำคัญที่จะส่งผลให้เกิดการพัฒนาคุณลักษณะทางจริยธรรมสำหรับเด็ก มีองค์ประกอบสำคัญ 2 องค์ประกอบ คือ องค์ประกอบภายในตัวบุคคล และองค์ประกอบภายนอกตัวบุคคล ซึ่งสอดคล้องกับแนวคิดของสุมน อมรวิวัฒน์ และสมพงษ์ จิตระดับ (2540 : 13) กล่าวว่าการศึกษามิใช่กระบวนการถ่ายทอดเท่านั้น แต่การศึกษาเกิดขึ้นจากกระบวนการแลกเปลี่ยนความรู้ซึ่งกันและกัน การมีส่วนร่วมในการค้นคิด ทดลอง การมีปฏิสัมพันธ์และสัมผัสกับสถานการณ์ต่าง ๆ ที่เร้าให้เกิดฉันทะในการเรียนรู้ต่อไป นักเรียนต้องมีโอกาสฟังและเสวนากับผู้รู้จริงได้รับความรู้ในลักษณะที่รู้แจ้งแทงตลอด ซึมลึกลงไปในจิตใจจะสามารถนำไป “ปรับปรุง” และ“คิดปรุง” ได้เกิดภูมิปัญญาแล้วฉายออกมาเป็นความประพฤติที่ดีงามดังนั้นคุณธรรม จริยธรรมที่สำคัญด้านหนึ่งที่จะต้องปลูกฝังให้เกิดขึ้นกับเยาวชนในสังคมไทย คือคุณธรรมจริยธรรมด้านความรับผิดชอบ เพราะความรับผิดชอบเป็นหลักธรรมที่สอนให้คนรู้จักระเบียบวินัย ทำให้มีความเคารพในกฎเกณฑ์ มีความละเอียดรอบคอบการปฏิบัติงานให้สำเร็จลุล่วงไปตามเป้าหมายที่ได้รับมอบหมาย

เด็กปฐมวัยนี้จะเริ่มเข้าใจและเริ่มมีจินตนาการ มีการเลียนแบบ นิทานจึงเป็นหัวใจสำคัญของเด็ก ทำให้เด็กมีจินตนาการอันกว้างไกล เนื่องมาจากการมีนิทานเป็นสื่อ และในการจัดประสบการณ์ทุกๆ กิจกรรม ครูควรจะใช้นิทานเป็นสื่อในการเรียนรู้ของเด็ก ผลจากการที่เด็กได้ฟังนิทาน ทำให้เด็กจดจำได้นาน และสามารถเชื่อมโยงประสบการณ์ต่างๆ ได้เป็นอย่างดีถ้านิทานที่ครูเล่าให้เด็กฟังนั้นตรงกับชีวิตจริง และสามารถเชื่อมโยงกันได้ จุดสำคัญอยู่ที่ครูมีกลวิธีในการเล่านิทาน การกำหนดตัวแสดงในนิทานที่มีความหมายและให้บทบาทของการแสดงที่เป็นสื่อให้เด็กจดจำได้ดี การที่ครูใช้นิทานสอนเด็กปฐมวัยนั้น เพราะนิทานเป็นสื่อชนิดหนึ่ง ที่มีความใกล้ชิดกับเด็กแทบทุกวัย โดยเฉพาะเด็กปฐมวัย เรื่องราวหรือเหตุการณ์ต่างๆ จะถูกกลั่นกรองออกมาเป็นนิทานในหลายๆ ลักษณะที่ผู้ฟัง ฟังแล้วจะเกิดความเพลิดเพลินให้ความรู้ ทัศนคติ ตลอดจนการปลูกฝังค่านิยม ผู้ใหญ่จึงมักใช้นิทานเป็นสื่อที่จะช่วยให้เด็กเกิดความสนุกสนานเพลิดเพลินและช่วยให้เด็กเกิดการเรียนรู้ นิทานเป็นเรื่องราวที่เล่าสืบทอดต่อกันมา โดยใช้วาจาเป็นสื่อของการถ่ายทอด ซึ่งไม่อาจบอกได้ว่าใครเป็นเจ้าของเรื่องนั้นๆ รู้แต่ว่าการเล่านิทานมีมาตั้งแต่สมัยก่อนประวัติศาสตร์ และเป็นที่นิยมในหมู่ชนทุกชั้น นิทานจัดเป็นวรรณกรรมที่เก่าแก่ที่สุดและเป็นมรดกทางวัฒนธรรม ในทำนองเดียวกัน การที่เด็กชอบสิ่งใดเด็กก็จะสนใจและกระทำสิ่งนั้นได้นาน นิทานจึงช่วยสร้างสมาธิของเด็กให้ยาวนานขึ้น (เกริก ยุ้นพันธ์. 2539: 55 - 56) เมื่อเด็กมีสมาธิยาวนานขึ้น เด็กก็จะรับรู้สิ่งต่างๆ ได้มากขึ้น ถ้านิทานเหล่านั้นได้รับการเสริมสร้างให้น่าสนใจด้วยเทคนิคใหม่ นิทานยังช่วยผ่อนคลายอารมณ์ พัฒนาภาษา ปลูกฝังนิสัยที่ดีให้กับเด็ก โน้มน้าวให้เด็กเปิดใจยอมรับพฤติกรรมต่างๆ ที่เป็นต้นแบบในการหล่อหลอมพฤติกรรมและบุคลิกภาพที่ดีขึ้น (สมศักดิ์ ปริบูรณะ. 2542 : 61 - 62)

โดยสรุป นิทานเป็นสิ่งมี่เด็กสนใจ ดังการใช้นิทานเพื่อเป็นเครื่องมือในการจัดกิจกรรมในการส่งเสริมคุณธรรม จริยธรรม เป็นการพัฒนาไปในแนวทางที่สอดคล้องกับการพัฒนาที่ยั่งยืน ซึ่งในบทความนี้จะได้กล่าวถึง การพัฒนากิจกรรมโดยการใช้นิทานเพื่อส่งเสริมคุณธรรม จริยธรรมสำหรับเด็กปฐมวัย มีลำดับขั้นตอน ดังนี้

**ความหมายเกี่ยวกับคุณธรรม จริยธรรม**

ประภาศรี สีหอำไพ (2543 : 21) ได้กล่าวว่า คุณธรรม คือ หลักธรรมจริยาที่สร้างความรู้สึกผิดชอบชั่วดีในทางศีลธรรม มีคุณงามความดีภายในจิตใจอยู่ในขั้นสมบูรณ์จนเต็มเปี่ยมไปด้วยความสุขความยินดี การกระทำที่ดีย่อมมีผลิตผล ของความดี คือ ความชื่นชมยกย่องในขณะที่การกระทำชั่วย่อมนำความเจ็บปวดมาให้ การเป็นผู้มีคุณธรรม คือ การปฏิบัติตนอยู่ในกรอบที่ดีงามความเข้าใจเรื่องการกระทำดีมีคุณธรรมเป็นกฏเกณฑ์สากลที่ตรงกัน เช่น การไม่ฆ่าสัตว์ไม่เบียดเบียน ไม่ลักขโมย ไม่ประพฤติผิดในกาม เป็นต้น สภาพการณ์ของการกระทำความดี คือความเหมาะความควรต่อเหตุการณ์ที่เกิดขึ้นสามารถตัดสินในแก้ปัญหาได้อย่างเหมาะสมด้วยหลักจริยธรรมที่สามารถจำแนกความถูกผิด สามารถสั่งสอนอบรมให้ปฏิบัติตามมาตรฐานของพฤติกรรมที่ถูกต้อง มีสติสัมปชัญญะ รับผิดชอบชั่วดีตามทำนองคลองธรรม มีจิตใจลักษณะนิสัยและความตั้งใจหรือเจตนาที่ดีงาม โดยเสกสรร สงวนนาม (2545 : 10) ได้ให้ความหมายไว้ว่า คุณธรรมจริยธรรม หมายถึงหลักการดำเนินชีวิตอันประเสริฐอันเกิดจากการประพฤติปฏิบัติที่สอดประสานกันระหว่างปัญญา ศีลและสมาธิ ซึ่งตั้งอยู่บนฐานแห่งสัจธรรมด้านจิตนิยามและกรรมนิยาม อันเป็นแนวทางการดำเนินชีวิตโดยใช้ปัญญาและสมาธิ เป็นบทบาทรองรับเพื่อนำสู่เป้าหมาย คือ อิสรภาพในการดำรงชีวิต ซึ่งสมบัติ ท้ายเรือคำ (2543 : 8) ได้ให้ความหมายของคุณธรรมจริยธรรม ว่า คือ มาตรฐาน หรือ แนวทางในการปฏิบัติตนให้เป็นที่ยอมรับของสังคมและให้สังคมมีความสุขและพอใจ จริยธรรมไม่ได้เป็น เพียงการกระทำในสิ่งที่สังคมเห็นว่าดีหรือถูกต้องเท่านั้น แต่รวมถึงสิ่งที่ต้องเลือกกระทำในการตัดสินความขัดแย้งที่เกิดขึ้น และประภาศรี สีหอำไพ (2543 : 24) ได้กล่าวไว้ว่า จริยธรรม หมายถึงหลักความประพฤติที่อบรมกิริยาและปลูกฝังลักษณะนิสัยให้อยู่ในครรลองของคุณธรรมหรือศีลธรรมคุณค่าทางจริยธรรมชี้ให้เห็นความเจริญงอกงามในการดำรงชีวิตอย่างมีระเบียบแบบแผนตามวัฒนธรรมของบุคคลที่มีลักษณะทางจิตใจที่ดีงามอยู่ในสภาพแวดล้อมที่โน้มนำให้บุคคลมุ่งกระทำความดี ละเว้นความชั่ว มีแนวทางความประพฤติอยู่ในเรื่องของความดี ความถูกต้อง ความควรในการปฏิบัติตนเพื่ออยู่ในสังคมได้อย่างสงบเรียบร้อย และเป็นประโยชน์แก่ผู้อื่น

สรุปได้ว่า **คุณธรรม หมายถึง** คุณลักษณะของคุณงามความดี ส่วน แนวทางประพฤติ ปฏิบัติที่ดีงามทั้งทางกาย ทางวาจา และทางใจ ต่อตนเอง ต่อผู้อื่น และสังคม เพื่อความสงบเรียบร้อยและประโยชน์ในการอยู่ร่วมกันของบุคคลในสังคม **จริยธรรม หมายถึง** พฤติกรรมที่ดีงาม และมีพฤติกรรมที่ทุกสังคมยอมรับ ตัดสินตามกฎเกณฑ์ว่าถูก ผิด ดี ชั่ว ควรและไม่ควรทำซึ่งเป็นลักษณะการแสดงออกทางร่างกายสรุปได้ว่าคุณธรรม จริยธรรม หมายถึง คุณลักษณะของคุณงามความดี และการประพฤติปฏิบัติของบุคคลในสิ่งที่ควรประพฤติภายใต้กรอบ กฎเกณฑ์ ที่สังคมเห็นว่าถูกต้องเหมาะสมต่อตนเอง ต่อผู้อื่น และต่อสังคม

**ความสำคัญของคุณธรรม จริยธรรม**

ยนต์ ชุ่มจิต (2546 : 262 -263) ได้กล่าวว่า คุณธรรมจริยธรรม เป็นเรื่องของความดีที่อยู่ภายในจิตใจของบุคคล ส่วนการกระทำดีหรือพฤติกรรมดีที่บุคคลได้กระทำนั้นเป็นเรื่องของจริยธรรม ด้วยเหตุนี้คุณธรรมและจริยธรรมจึงเป็นของคู่กัน กล่าวคือ เมื่อบุคคลมีจิตวิญญาณที่เปี่ยมไปด้วยคุณความดี ย่อมจะกระทำแต่สิ่งที่ดีที่มีประโยชน์ทั้งสิ้น อย่างไรก็ตามหากบุคคลใด มีแต่ความคิดดี ๆ แต่ไร้การกระทำดีย่อมไม่ก่อให้เกิดประโยชน์แก่ตนเองและผู้อื่นแต่ประการใดแต่ก็ยังมีประโยชน์อยู่บ้างเพราะมิได้สร้างความสับสนวุ่นวาย หรือความเดือดร้อนเป็นอันตรายต่อผู้ใด บุคคลจะมีความสุขความเจริญทั้งในชีวิตส่วนตัวและชีวิตการทำธุรกิจการงานใด ๆ นั้นจะต้องประกอบด้วย“การคิดดี การพูดดี และการทำดี” การคิดดี หมายถึง คิดแต่สิ่งที่เป็นคุณเป็นประโยชน์ ไม่คิดในสิ่งที่ทำให้จิตใจต้องเศร้าหมอง เสื่อมโทรม ตกต่ำ พูดอย่างรวม ๆ ก็คือ ต้องไม่โลภ ไม่โกรธ ไม่พูดคำหยาบ ไม่พูด เพ้อเจ้อ พูดด้วยความเมตตา พูดแต่สิ่งที่เป็นประโยชน์ ์ พูดให้กำลังใจ ใช้ถ้อยคำอ่อนหวานจับใจ เป็นต้น สำหรับการกระทำดีนั้นให้เน้นไปที่พฤติกรรมทางกายในทางที่ดีเป็นประโยชน์ทั้งแก่ตนเองและผู้อื่น หลีกเลี่ยงการเบียดเบียนผู้อื่นทางกาย ไม่ยึดถือเอาสิ่งของที่ผู้อื่นไม่อนุญาตมาเป็นของตนและไม่ประพฤติผิดทางประเวณี เป็นต้นการกระทำความดีทั้งสามด้านดังกล่าวจะเกิดขึ้นได้ต้องเกี่ยวเนื่องกับคุณธรรมทั้งสิ้น

คุณค่าแห่งจริยธรรมยังเกี่ยวเนื่องกับกฎไตรลักษณ์ (พระธรรมปิฎก. 2542 : 71-78) ดังพระธรรมปิฎกได้กล่าวไว้ ดังนี้

1. หลักอนิจจตา ความไม่เที่ยง ความเกิดขึ้นตั้งอยู่ดับไปของสิ่งทั้งหลายเป็นเหตุหลงผิดอย่างหนึ่ง เป็นเหตุให้เกิดความยึดมั่นถือมั่น ถ้าอยู่แบบไม่รู้เท่าทันสภาวะความเป็นจริง ก็จะอยู่อย่างความเป็นทาส ถ้าอยู่อย่างผู้รู้เท่าทันย่อมอยู่อย่างเป็นอิสระ และสามารถยึดเอาประโยชน์จากกฎธรรมดานี้ได้ ในทางจริยธรรม หลักอนิจจตา อาจใช้ประโยชน์ได้เป็นอันมาก เช่น

1.1 ในทางจริยธรรม เป็นประโยชน์ในทางนำมาสอนให้เข้าใจเรื่องความเสื่อมและความเจริญว่า ความเสื่อมและความเจริญหาเกิดมาจากลม ๆ แล้ง ๆ ไม่ แต่เกิดมาจากเหตุและปัจจัย และเป็นสิ่งที่มนุษย์สามารถสร้างสรรค์ได้ ดังนั้นในทางจริยธรรม ความเป็นอนิจจัง หรือแม้เรียกว่าความเปลี่ยนแปลง จึงเป็นกฎธรรมชาติที่ทำให้มนุษย์มีความหวัง การเปลี่ยนแปลงเพื่อให้ดีขึ้นจึงเป็นสิ่งที่ทำได้ ไม่ว่าจะเป็นการสร้างความเจริญทางวัตถุหรือนามธรรมตั้งแต่การทำคนโง่ให้เป็นคนฉลาด จนถึงทำปุถุชนให้เป็นพระอรหันต์ และการแก้ไข กลับตัวปรับปรุงตนเองทุกอย่างสุดแต่จะเข้าใจเหตุปัจจัยที่จะทำให้เป็นอย่างนั้น แล้วสร้างเหตุปัจจัยนั้น ๆ ขึ้น

1.2 ในด้านชีวิตภายใน หรือคุณค่าทางจิตใจโดยตรง หลักของอนิจจตา ช่วยให้ดำรงชีวิตอยู่อย่างผู้รู้เท่าทันความจริง ในขณะที่ด้านชีวิตภายนอกสามารถใช้ปัญญาหลีกเว้นความเสื่อม และสร้างสรรค์ความเจริญต่าง ๆ ในทางจริยธรรมขั้นต้น หลักอนิจจตา สอนให้รู้ธรรมดาของสิ่งทั้งหลาย จึงช่วยไม่ให้เกิดความทุกข์เกินสมควรในเมื่อเกิดความเสื่อม หรือสูญเสีย และช่วยไม่ให้เกิดความประมาทหลงละเลิง ในเวลาเจริญ ในขั้นสูง ทำให้เข้าถึงความจริงโดยลำดับจนเข้าใจอนัตตา ทำให้ดำรงชีวิตอยู่ด้วยจิตที่อิสระ ไม่มีความยึดมั่นถือมั่น ปราศจากทุกข์อย่างที่เรียกว่ามีสุขภาพจิตสมบูรณ์แท้จริง

กล่าวโดยย่อ จริยธรรมหรือการรู้จักเอาประโยชน์จากหลักอนิจจตา มี 2 ขั้นตอน คือ

ขั้นตอนที่หนึ่ง เมื่อประสบความเปลี่ยนแปลงที่ไม่ปรารถนาก็บรรเทาหรือกำจัดทุกข์โศกได้ เมื่อประสบความเปลี่ยนแปลงที่พึงใจก็ไม่หลงใหลมัวเมา เพราะรู้เท่าทันกฎธรรมดา

ขั้นตอนที่สอง เร่งขวนขวายทำกิจที่ควรทำต่อไปให้ดีที่สุด และทำด้วยจิตใจที่เป็นอิสระ เพราะรู้ว่าความเปลี่ยนแปลงนั้น เป็นไปตามเหตุปัจจัย ไม่ใช่เป็นไปเองอย่างเลื่อนลอย หรือตามความปรารถนาของเรา ผู้ที่เห็นว่าสิ่งทั้งหลายไม่ยั่งยืนย่อมเปลี่ยนแปลงไป จะทำอะไรไปทำไม แล้วปล่อยชีวิตให้เลื่อนลอย ปล่อยอะไร ๆ ไปตามเรื่องแสดงถึงความเข้าใจผิด และปฏิบัติผิดต่อหลักอนิจจตา ขัดกับหลักพุทธโอวาทที่เป็นปัจฉิมวาจาว่า สังขารทั้งหลายมีความเสื่อมสิ้นไปเป็นธรรมดา ท่านทั้งหลายจงทำกิจให้สำเร็จด้วยความไม่ประมาท

2. หลักทุกขตา มีเกณฑ์สำคัญสำหรับกำหนดคุณค่าทางจริยธรรมอยู่ 2 อย่าง คือ

2.1 การปฏิบัติต่อสิ่งทั้งหลาย เพื่อให้เป็นอย่างนั้นอย่างนี้ จะต้องทำที่ตัวเหตุปัจจัยของมัน และรู้ชัดถึงความสำเร็จ หรือความผิดพลาดพร้อมทั้งการแก้ไขต่อไปตามความพร้อมของเหตุปัจจัยเหล่านั้น นี้คือวิธีปฏิบัติต่อสิ่งทั้งหลายอย่างอิสระไม่ผูกมัดตัว และไม่เป็นเหตุให้เกิดความทุกข์ ส่วนวิธีที่ตรงกันข้ามจากนี้ ก็คือการกระทำตามความยึดอยากด้วยตัณหาอุปาทาน โดยการนำเอาตัวเข้าไปผูกมัดให้สิ่งเหล่านั้นบีบคั้น ซึ่งนอกจากจะทำให้เกิดทุกข์ต่อตนเองแล้ว ก็ไม่ช่วยให้เกิดผลดีอย่างใด ๆขึ้นมา

2.2 ตามหลักกิจใจอริยสัจ หน้าที่ที่จะต้องปฏิบัติต่อทุกข์ ได้แก่ ปริญญา คือการกำหนดรู้ หรือทำความเข้าใจ หมายความว่าเรื่องทุกข์นี้ บุคคลมีหน้าที่เกี่ยวข้องแค่กำหนดรู้หรือทำความเข้าใจเท่านั้น การปฏิบัติต่อทุกข์โดยถูกต้องตามหลักกิจในอริยสัจนี้ เป็นเรื่องสำคัญอย่างยิ่งแต่เป็นเรื่องที่มักถูกมองข้ามไป พุทธธรรมสอนให้ปฏิบัติต่อทุกข์ด้วยการศึกษาให้รู้ว่า อะไรเป็นอะไร ให้รู้จักทุกข์ คือให้รู้จักปัญหาของตนเอง มิใช่เพื่อเป็นทุกข์ แต่เพื่อปฏิบัติต่อมันได้ถูกต้องแล้วจะได้ไม่ทุกข์ เมื่อทราบหลักเกณฑ์ใหญ่ ๆ 2 ข้อนี้แล้วจึงควรกำหนดคุณค่าต่าง ๆ ในทางจริยธรรมของหลักทุกขตา ดังต่อไปนี้

2.2.1 แม้สิ่งทั้งหลายจะเกิดขึ้น เจริญหรือสลายตัวไป จะบังคับบัญชาไม่ได้ การดำรงสภาพชีวิตที่ดีไว้ การนำชีวิตเข้าสู่ความเจริญ และความสมบูรณ์ จึงต้องมีการแก้ไขปรับปรุงตัวอยู่ตลอดเวลา

2.2.2 การรู้จักปรับตัว และปรับปรุงเป็นเรื่องสำคัญ และข้อนี้ย่อมเป็นการย้ำความจำเป็นของปัญญา ในฐานะหลักจริยธรรมสำหรับรู้เท่าทันและจัดการทุกสิ่งทุกอย่างให้ตรงตัวเหตุปัจจัย

2.3 ในเรื่องความสุข ผู้หาความสุขที่ฉลาด เมื่อยังยินดีที่จะหาความสุขจากสภาพของความสุขที่ยังไม่สมบูรณ์หรือเจือด้วยความทุกข์ จึงต้องมีชีวิตอยู่อย่างรู้เท่าทันความจริงแสวงหาและเสวยความสุขอย่างมีสติสัมปชัญญะ โดยประการที่ว่า ความแปรปรวนของมันจะก่อให้เกิดโทษให้เกิดพิษภัย หรือเกิดความกระทบกระเทือนน้อยที่สุด พูดอีกอย่างหนึ่งว่า ถึงจะเป็นอย่างไรก็ให้รักษาอิสรภาพของจิตใจไว้ให้ดีที่สุด

2.4 ความสุขโดยคุณค่า แยกออกเป็น 2 ประเภท คือ

2.4.1 สามิสสุข คือความสุขที่ยังเจือด้วยความต้องการทางประสาททั้งห้าและสนองความคิดต่าง ๆ ซึ่งเป็นความสุขที่ยังบกพร่อง

2.4.2 นิรามิสสุข เป็นความสุขที่ไม่ต้องอิงอาศัยสิ่งสนองความอยาก เป็นภาวะของจิตใจภายใน โดยลักษณะเป็นความสะอาด สว่าง สงบ เสรี และสมบูรณ์ เพราะไม่มีความขาดแคลนบกพร่อง ว้าเหว่ มีแต่ความแช่มชื่นเบิกบาน ในภาวะจิตเช่นนี้ คุณธรรมที่เป็นส่วนประกอบสำคัญก็คือ ความเป็นอิสระ ไม่เกี่ยวเกาะผูกมัดเป็นทาส และมีปัญญาความรู้ความเข้าใจตามเป็นจริง คุณธรรมสองอย่างนี้แสดงออกในภาวะของจิตที่เรียกว่า อุเบกขา คือ ภาวะที่จิตราบเรียบ เป็นกลาง พร้อมที่จะเข้าเกี่ยวข้องจัดการกับสิ่งทั้งหลายตามสภาวะวิสัย ตามที่ควรจะเป็นด้วยเหตุผลบริสุทธิ์ ความสุขประเภทนี้มีคุณค่าสูงสุดในทางจริยธรรม เรียกว่า นิรามิสสุข ไม่ก่อให้เกิดปัญหา แต่เป็นภาวะที่ไม่มีปัญหาและช่วยขจัดปัญหา

ในการดำรงชีวิตของชาวโลก ซึ่งต้องเกี่ยวข้องกับการแสวงหาความสุขประเภทที่หนึ่งอยู่ด้วยเป็นธรรมดานั้น เป็นไปไม่ได้ที่มนุษย์จะได้รับสิ่งสนองความต้องการทุกอย่างได้ทันใจทุกครั้ง ตลอดทุกเวลาสมหวังเสมอไป และคงอยู่ตลอดไป เพราะเป็นเรื่องขึ้นต่อปัจจัยภายนอกและมีความแปรปรวนได้ตามกฎธรรมชาติ จึงเป็นความจำเป็นที่จะต้องพยายามสร้างสภาพจิตอย่างที่เรียกว่า ความสุขประเภทที่สองไว้ด้วย อย่างน้อยพอเป็นพื้นฐานของจิตใจ ให้มีสุขภาพจิตดีพอที่จะดำรงชีวิตอยู่ในโลกอย่างที่เรียกว่าสุขสบาย มีความทุกข์น้อยที่สุด รู้จักว่าควรจะปฏิบัติตนอย่างไรต่อความสุขประเภทที่หนึ่งนั้น เพื่อมิให้กลายเป็นปัญหาก่อให้เกิดความเดือดร้อน ทั้งแก่ตนและบุคคลอื่น สภาพจิตใจเช่นนี้จะสร้างขึ้นได้ก็ด้วยการรู้จักมองสิ่งทั้งหลายตามที่เป็นจริง เพื่อความมีชีวิตอยู่อย่างที่เรียกว่าไม่ยึดมั่นถือมั่น ซึ่งอาศัยการรู้เท่าทันหลักความจริงของธรรมชาติ จนถึงขั้นอนัตตา

2.5 ในการแสวงหาความสุขประเภทที่หนึ่ง (สามิสสุข) ที่ทั้ง 2 ฝ่าย คือทั้งผู้เสวยและผู้ถูกเสวย ต่างก็มีความบกพร่อง ในภาวะเช่นนี้ เป็นไปไม่ได้ที่จะได้ฝ่ายเดียว โดยไม่ยอมเสียบ้างเลย เมื่อฝ่ายใดฝ่ายหนึ่ง หรือทั้งสองฝ่ายไม่ตระหนักหรือไม่ยอมรับความจริงนี้ ย่อมถือเอาความยึดอยากของตนเป็นประมาณ และย่อมเกิดอาการขัดแย้งระหว่างกันขึ้น เริ่มแต่ความขัดใจเป็นต้นไป ยิ่งกว่านั้น นอกจากความทุกข์ที่เกิดเพราะความบกพร่องของทั้งสองฝ่ายแล้ว ยังมักมีองค์ประกอบอื่นเข้ามาเกี่ยวข้องอย่างพิเศษอีกด้วย เช่น การต้องการในสิ่งเดียวกัน แต่ถูกขัด ย่อมจะแสดงปฏิกิริยาความขัดแย้งออกมาอย่างรุนแรงและชัดแจ้ง เช่น การแข่งขัน ต่อสู้ แย่งชิง เป็นต้นความทุกข์ก็ย่อมรุนแรงขึ้นเท่านั้น แต่ถ้าจัดการด้วยปัญญามากเท่าใด ปัญหาก็หมดไปเท่านั้น สิ่งเหล่านี้ถ้าเกิดขึ้นย่อมเป็นปัญหาทางจริยธรรมตามมามากเท่านั้น ในแนวทางที่จะแก้ไขปัญหาทางจริยธรรมเหล่านี้ ก็คือ การเป็นอยู่อย่างรู้เท่าทันความจริง คือรู้จักสิ่งทั้งหลายตามที่มันเป็น ไม่เข้าไปยึดถือด้วยอำนาจตัณหาและอุปาทาน รู้จักที่จะอยู่อย่างกลมกลืน ประสานกับธรรมชาติ ด้วยการประพฤติคุณธรรมต่าง ๆ ซึ่งทำใจให้เปิดกว้าง และทำให้เกิดความประสานกลมกลืน เช่น เมตตารักและปรารถนาดีต่อกัน กรุณา ความคิดช่วยเหลือ มุทิตา ยินดีในความสุขของคนอื่น อุเบกขาวางใจเป็นกลาง ช่วยเหลือบำเพ็ญประโยชน์ต่อกัน เสียสละ สำรวมตน อดทน เคารพอ่อนน้อมต่อกัน ความมีวิจารณญาณไม่หลงใหลในเหตุการณ์ เป็นต้น

3. หลักอนัตตตา มีคุณค่าสำคัญทางจริยธรรม คือ

3.1 ในขั้นต้น ด้านตัณหา ความเข้าใจในหลักอนัตตตา ทำให้ลดทอนความเห็นแก่ตน มิให้ยึดถือแต่ประโยชน์ตนเป็นประมาณ ทำให้มองเห็นประโยชน์ในวงกว้าง ที่ไม่มีตัวตนมาเป็นเครื่องกีดกั้น จำกัด

3.2 ในขั้นกลาง ด้านทิฏฐิ คือความเห็น ทำให้จิตใจกว้างขวางขึ้น สามารถเข้าไปเกี่ยวข้อง พิจารณาและจัดการกับปัญหาและเรื่องราวต่าง ๆ โดยไม่เอาตัวตน ความอยากของตน ตลอดจนความเห็น ความยึดมั่นถือมั่นของตนเข้าไปขัด แต่พิจารณาจัดการไปตามตัวธรรม ตามตัวเหตุตัวผลตามที่มันควรจะเป็น วางจิตเป็นกลาง งดเว้นอัตตาธิปไตย ปฏิบัติตามหลักธรรมาธิปไตย

3.3 ในขั้นสูง การรู้หลักอนัตตตา ก็คือ การรู้สิ่งทั้งหลายตามที่มันเป็นอย่างแท้จริง คือ รู้หลักความจริงของธรรมชาติถึงที่สุด ความรู้สมบูรณ์ถึงขั้นนี้ทำให้สลัดความยึดมั่นถือมั่นเสียได้ ถึงความหลุดพ้น บรรลุอิสรภาพโดยสมบูรณ์อันเป็นจุดหมายของพุทธธรรม

3.4 กล่าวโดยทั่วไป หลักอนัตตตา พร้อมทั้งหลักอนิจจตา และหลักทุกขตาเป็นเครื่องยืนยันความถูกต้องแท้จริง ของหลักจริยธรรมอื่น ๆ โดยเฉพาะหลักกรรมและหลักการปฏิบัติเพื่อความหลุดพ้น

**วิธีการส่งเสริมและพัฒนาจริยธรรม**

มาลีรัตน์ บุญอนันตบุตร (2547 : 12) ได้กล่าวถึงลักษณะนิสัยทางจริยธรรมของเด็กปฐมวัยที่ต้องพัฒนา 3 ด้านคือ

1. การพัฒนาลักษณะนิสัยทางจริยธรรมต่อตนเอง คือ การช่วยเหลือตนเองการรักษา ความสะอาด การมีความรับผิดชอบ ความขยันหมั่นเพียร การมีระเบียบวินัยการประหยัดอดออม การรู้จักรอคอย อดกลั้น สามารถควบคุมตนเองได้

2. การพัฒนาลักษณะนิสัยทางจริยธรรมต่อผู้อื่น คือ ความซื่อสัตย์ความเอื้อเฟื้อเผื่อแผ่ ความเมตตากรุณา การเคารพสิทธิของผู้อื่น การเป็นผู้นำผู้ตามที่ดีความกตัญญูกตเวที การรู้จักเล่น และการทำงานร่วมกับผู้อื่น

3. การพัฒนาลักษณะนิสัยทางจริยธรรมต่อสิ่งแวดล้อม คือ การรู้จักรักษา

สิ่งแวดล้อมให้อยู่ในสภาพที่ดี การใช้ทรัพยากรอย่างมีคุณค่าและประหยัด

กรมการศาสนา(2552 : 4) กล่าวว่า การจะทำให้เด็กและเยาวชนเติบโตเป็นผู้ใหญ่ที่ดีในอนาคตได้นั้น จำเป็นต้องปลูกฝังในเรื่องศีลธรรมตั้งแต่ยังเยาว์วัย การที่จะเรียนรู้และพัฒนาตนเองให้มีคุณธรรมจริยธรรมตามหลักธรรมทางพระพุทธศาสนาต้องอาศัยปัจจัยหลายด้าน ไม่ว่าจะเป็น พ่อแม่ผู้ปกครอง ครูอาจารย์ บุคคลใกล้ชิด ที่สำคัญ หลักธรรม ที่จะใช้สอนให้กับเยาวชนนั้น จะต้องเลือกเรื่องที่เหมาะสม ควบคู่ไปกับการส่งเสริมให้เยาวชนนั้น มีการเรียนรู้ด้วยตนเอง ใช้เวลาอย่างสร้างสรรค์ มีความยืดหยุ่น และนอกจากนั้นควรจะมีการหยิบยกเหตุการณ์ที่เกิดขึ้นในปัจจุบันมาเป็นตัวอย่างระหว่างการสอน นอกจากจะช่วยกระตุ้นความสนใจให้กับเด็กและเยาวชนแล้ว จะช่วยเสริมสร้างพัฒนาการทางความคิด ช่วยให้เด็กและเยาวชนสามารถฝึกการวิเคราะห์สิ่งดี หรือไม่ดี สิ่งใดที่ควรนำมาเป็นแบบอย่างในการดำเนินชีวิต สามารถรู้เท่าทันความเปลี่ยนแปลงที่ปัจจุบัน เติบโตเป็นพลังสำคัญในการพัฒนาประเทศชาติต่อไป

หน่วยศึกษานิเทศก์ (2534 : 12) ได้ระบุวิธีการสอนจริยธรรม ได้ดังนี้

1) ให้ผู้เรียนอยู่ใกล้ชิดตัวอย่างที่ดี ได้ปฏิบัติจริงในชีวิตประจำวันจนเห็นคุณค่าและยอมรับค่านิยมนั้น และยึดถือปฏิบัติจนเป็นนิสัย

2) เสนอปัญหาให้ผู้เรียนคิด โดยใช้ตัวอย่างเรื่องจริง สร้างสถานการณ์ต่าง ๆให้ผู้เรียนใช้เหตุผลอยู่ตลอดเวลาเมื่อผู้เรียนพบปัญหาของคนอื่น หรือสังคมนำมาเปรียบเทียบกับประสบการณ์ของตน ทำให้เกิดความรู้สึกสำนึกที่จะปรับพฤติกรรมของตนโดยไม่รู้ตัว

3) แสวงหาแบบอย่างกิจกรรมต่าง ๆ และวัฒนธรรมที่ดีงาม เช่น ศิลปะ ธรรมชาติ สิ่งเหล่านี้จะขัดเกลาความคิดและจิตใจของผู้เรียนให้ประณีตละเอียดอ่อนและสร้างค่านิยมได้

4) จัดโอกาสให้ผู้เรียน ได้ศึกษาประสบการณ์จากวิชาการบางอย่างที่สามารถพัฒนาค่านิยมได้ เช่น วิทยาศาสตร์ ช่วยสร้างค่านิยมให้รักความจริง มีเหตุผล

5) ให้โอกาสผู้เรียนทำงานได้อย่างมีระบบ เช่น ตั้งชมรม สโมสร ให้อิสระแก่ผู้เรียนตามรสนิยมและความปรารถนา เพื่อให้ผู้เรียนได้พัฒนาตนเองบนพื้นฐานความถนัดความสนใจ

6) สอนให้สัมพันธ์กับกลุ่มประสบการณ์อื่น ๆ และสอดแทรกเข้าไปในทุกครั้งที่จัดการเรียนการสอนในจริยศึกษา

7) การเรียนการสอนจริยศึกษา ไม่ควรจัดอยู่เฉพาะในห้องเรียนเท่านั้น แต่ควรสอนทุกโอกาสตามเหตุการณ์ที่เกิดขึ้น ครูต้องติดตามแก้ไขข้อบกพร่องทางจริยธรรมของนักเรียนที่ปฏิบัติไม่ถูกต้อง ไม่เหมาะสม ไม่ควรต้องแก้ไขทันที และให้กำลังใจยกย่องชมเชยเมื่อนักเรียนสามารถปฏิบัติได้ถูกต้องเหมาะสม

**รูปแบบการเล่านิทาน**

กุลยา ตันติผลาชีวะ (2541 : 12 - 14) ได้กล่าวถึงรูปแบบการเล่านิทานไว้ดังต่อไปนี้

1. การเล่านิทานปากเปล่า เป็นการเล่าที่อาศัยคำพูดและน้ำเสียงไม่มีการใช้สื่อประกอบการเล่า การเล่านิทานแบบนี้ต้องใช้ศิลปะในการพูด การเล่าที่จูงใจมาก การเล่านิทานปากเปล่า อาจให้เด็กเล่าเอง ผู้ใหญ่เล่าบาง หรือช่วยกันเล่า ไม่ควรเล่าเกิน 15 นาที

2. การเล่านิทานประกอบท่าทาง การเล่านิทานแบบนี้เป็นการเล่านิทานที่มีชีวิตชีวามากกว่า การเล่านิทานปากเปล่า เพราะเด็กสามารถติดตามเรื่องที่เล่าได้ และจินตนาการเป็นรูปธรรมมากขึ้น ตามท่าทางของผู้เล่า สนุกสนานมากขึ้นเพราะเห็นภาพพจน์ของเรื่องที่เล่า ท่าทางที่ใช้ประกอบการเล่านิทานอาจเป็นท่าทางของผู้เล่า ท่าทางแสดงร่วมของเด็กได้แก่การทำหน้าตา การแสดงท่าทางกาย หรือการเล่นนิ้วมือประกอบการเล่า

3. การเล่านิทานประกอบภาพ ภาพที่ใช้ในการเล่ามีหลายชนิด มีทั้งภาพถ่าย ภาพโปสเตอร์ ภาพจากหนังสือ ภาพวาด ภาพสไลด์ ภาพเคลื่อนไหว หรือภาพฉายการที่มีภาพสวยๆ มาประกอบการเล่าเป็นการจูงใจเด็กให้ติดตามเรื่องราวด้วยความอยากรู้ เด็กจะสนุกมากขึ้นถ้าในขณะฟังเรื่องและดูภาพ ผู้เล่าจะต้องกระตุ้นให้เด็กแสดงความคิดเห็นและร่วมกันสร้างจินตนาการให้กับนิทานที่เล่า

4. การเล่านิทานประกอบเสียง ได้แก่ เสียงเพลง เสียงดนตรี แถบบันทึกเสียงต่างๆ สามารถนำมาประกอบการเล่านิทานได้ จุดประสงค์เพื่อสร้างบรรยากาศเพื่อกระตุ้นเร้าให้เกิดความตื่นเต้นอยากติดตาม นอกจากการใช้เสียงเพลงดนตรีแล้ว ในการเล่านิทานเราอาจใช้เสียงเด็กมาประกอบ การเล่าได้ ตัวอย่างเช่น เมื่อเล่าถึงรถไฟวิ่งผู้เล่าอาจจะชักชวนให้เด็กๆ ที่ฟังร่วมทำเสียงรถไฟวิ่งประกอบการเล่า ซึ่งทำให้บรรยากาศการฟังนิทานสนุกสนานไปอีกแบบ

5. การเล่านิทานประกอบอุปกรณ์ หรือสิ่งประดิษฐ์ที่มีอยู่หรือผู้เล่าจัดทำขึ้นเช่น หน้ากากตัวแสดงในนิทาน อุปกรณ์สามารถทำให้เด็กสนุกสนานตื่นตาไปกับนิทานที่เล่าได้เป็นอย่างดี สร้างความสนใจในการฟังนิทานให้แก่เด็กมากกว่ารูปแบบอื่นๆ

**การสร้างเสริมคุณธรรมจริยธรรมในการอยู่กันของเด็กปฐมวัย**

อรอนงค์ หมิกพิมล (2563 : 91-94) ได้กล่าวถึง นักวิชาการหลายท่าน เกี่ยวกับการสร้างเสริมคุณธรรมจริยธรรมในการอยู่กันของเด็กปฐมวัย มีดังนี้

การสร้างเสริมคุณธรรมจริยธรรมในการอยู่กันของเด็กปฐมวัย 3 - 6 ปี เด็กวัยแรกเกิด - 3 ปี เป็นช่วงวัยที่เด็กเริ่มต้นในการพัฒนาการในด้านต่าง ๆ บุคคลใกล้ชิด และเป็นบุคคลสำคัญที่ดูแลเด็ก คือพ่อแม่ ผู้ปกครองและผู้ดูแลเด็ก แต่เมื่อเด็กโตขึ้นในวัย 3 - 6 ปี เด็กมีพัฒนาการด้านต่าง ๆ ทั้งด้านร่างกาย อารมณ์ - จิตใจ สังคม สติปัญญามากขึ้น เด็กมีศักยภาพและความสามารถในการสื่อสาร การพูด การคิดมากขึ้น และสังคมของเด็กก็ขยายใหญ่ขึ้นจากครอบครัว และเพื่อนบ้านไปสู่โรงเรียน (จิตตินันท์ บุญสถิรกุล. 2558 : 5 - 31)

คุณธรรมจริยธรรมในการอยู่ร่วมกันของเด็กแรกเกิด - 3 ปี ยังมีการพัฒนาการยังไม่ชัดเจนเพราะเด็กยังเป็นทารก และกาลังเรียนรู้ที่จะเข้าใจสิ่งรอบข้อง และการเรียนรู้ภาษาในการสื่อสาร แต่เมื่อเด็กจะเข้าศึกษาในโรงเรียน ในวัย 3-6 ปี ก็ถือเป็นวัยที่มีความสำคัญในการสร้างเสริมจริยธรรม ในการอยู่ร่วมกันกับผู้อื่นในสังคม ที่นอกเหนือจากบุคคลในครอบครัว เป็นวัยที่สถานศึกษา ครู และบุคลากรทางการศึกษามีบทบาทในการสร้างเสริมคุณธรรมจริยธรรมในการอยู่ร่วมกันให้กับเด็ก ธรรมชาติของเด็กวัย 3 - 6 ปี ถือเป็นวัย “ยึดตัวเองเป็นหลัก” ไม่ว่าอะไรก็ตาม เด็กจะถือว่าความต้องการของตนเองต้องมาก่อน ความต้องการของตนเองต้องได้รับการสอบสนองก่อน เช่นการเล่นของเล่นก็ต้องเล่นก่อน โดยเด็กในวัยนี้ธรรมชาติจะเห็นตนเองเป็นศูนย์กลางของสังคมที่อยู่รอบข้าง ซึ่งจะนำมาสู่ปัญหาการอยู่ร่วมกันได้ รวมถึงในวัยที่เด็กเริ่มเข้าศึกษาในสถานศึกษาแล้ว จึงทำให้สังคมในการอยู่ร่วมกันกับผู้อื่นของเด็กนั้นเปิดกว้างขึ้นเป็นอย่างมาก เพราะฉะนั้นในบริบทของสถานศึกษา คุณครูนั้นมีส่วนในหน้าที่สำคัญในการเสริมสร้างคุณธรรมจริยธรรมในการอยู่ร่วมกันของเด็กปฐมวัยให้เกิดในช่วงวัยนี้เป็นอย่างยิ่ง บทบาทของครูอนุบาลคือ การอำนวยความสะดวกให้กับเด็กปฐมวัยได้เรียนรู้ เด็กปฐมวัยจะพัฒนาการเรียนรู้ได้อย่างไรขึ้นกับครู และผู้ช่วยครูที่มีประสบการณ์ในการจัดการเรียนรู้ที่เหมาะสมให้เด็กปฐมวัย เพราะการเรียนรู้ของเด็กเล็กอยู่ในรูปแบบของการเล่นหรือจะพูดอีกอย่าง คือ การเล่นคือกระบวนการเรียนรู้ของเด็กปฐมวัย (Thomas, Warren and E.deVries. 2011) สถานศึกษาและครูมีบทบาทในการสร้างคุณธรรม จริยธรรมในการอยู่ร่วมกันของเด็กวัย 3 - 6 ปี ดังนี้

1. การกำหนดตัวแบบที่เหมาะสมให้กับเด็ก

การกำหนดตัวแบบที่เหมาะสมให้กับเด็ก ครูควรกำหนดตัวแบบที่เหมาะสมให้กับเด็กได้เรียนรู้พฤติกรรมที่มีลักษณะของคุณธรรมจริยธรรม โดยแนวคิดของอัลเบิร์ต แบนดูรา ได้กล่าวว่าเด็กปฐมวัยเรียนรู้พฤติกรรมทางสังคมทั้งดีและไม่ดีจากการสังเกตตัวแบบ ทั้งตัวแบบในชีวิตจริง และตัวแบบที่เป็นสัญลักษณ์ตัวแบบนี้จะทาหน้าที่สร้างหรือระงับพฤติกรรม (วัฒนา ปุญญฤทธิ์. 2552) โดยเรียนรู้ผ่านกระบวนการ 4 ขั้นตอน 1) เริ่มใส่ใจพฤติกรรมที่มีลักษณะที่เมื่อเด็กทำตามแล้วจะได้รับสิ่งที่เด็กต้องการเป็นผลตอบแทน 2) ครูควรกำหนดให้เด็กได้สังเกตพฤติกรรมของตัวแบบเพื่อการจดจำพฤติกรรม 3) เมื่อเด็กได้ทำการจดจำพฤติกรรมของตัวแบบแล้ว เด็กจะเริ่มนำตัวแบบไปปฏิบัติ 4) เมื่อเด็กปฏิบัติตามแล้วคุณครู เพื่อนหรือบุคคลที่เกี่ยวข้องกับเด็ก ควรให้รางวัลซึ่งเป็นสิ่งที่เด็กต้องการที่เปรียบเสมือนตัวเสริมแรงที่ทาให้เด็กมีแนวโน้มที่จะแสดงพฤติกรรมที่เหมาะสมตรงตามจริยธรรมคุณธรรมอย่างต่อเนื่อง โดยตัวแบบที่ครูจะนำเสนอให้เด็ก เพื่อสร้างเสริมคุณธรรมจริยธรรมนั้น สามารถเลือกมานำเสนอได้หลายรูปแบบ ดังนี้

1.1 เพื่อนร่วมชั้น ตัวแบบที่เป็นเพื่อนร่วมชั้นนี้ ครูควรเลือกเพื่อนร่วมชั้นที่มีพฤติกรรมที่คุณธรรมจริยธรรมในการอยู่ร่วมกัน โดยเป็นเพื่อนที่เด็กในห้องสนใจ

1.2 พ่อแม่ และครู โดยตัวแบบอาจจะเป็นบุคคลที่ใกล้ชิดของเด็ก และเป็นบุคคล ที่เด็กมีความนับถือ โดยบุคคลต้นแบบจะต้องมีความใกล้ชิดง่ายต่อการสังเกต และพฤติกรรมที่เหมาะสม ตรงตามคุณธรรม จริยธรรมที่ต้องการส่งเสริมของเด็กปฐมวัย

1.3 สื่อ ครูอาจกำหนดตัวแบบที่เป็นสื่อ เพื่อให้เด็กได้สังเกตพฤติกรรม โดยอาจเป็นหนังสือ ภาพนิทาน เป็นวิดีโอการ์ตูนที่เด็กมีความชื่นชอบ ซึ่งสื่อที่กำหนดให้เด็กสังเกตนี้ จะต้องมีการแสดงพฤติกรรมที่เหมาะสมตามจริยธรรมคุณธรรมที่ครูมีความต้องการที่จะส่งเสริมให้เด็ก

2. การเลือกกิจกรรมการเรียนรู้ที่ตรงกับรูปแบบการคิด และคุณธรรมจริยธรรมในการอยู่ร่วมกัน ของเด็กปฐมวัย

การเลือกกิจกรรมการเรียนรู้ที่ตรงกับรูปแบบการคิดและคุณธรรมจริยธรรมในการอยู่ร่วมกันของเด็กปฐมวัย เพื่อกระตุ้นให้เด็กปฐมวัยใช้ความสามารถของตนเองได้อย่างเต็มที่ การเลือกกิจกรรมการเรียนรู้ที่มีการนาเสนอในรูปแบบที่สอดคล้องกับรูปแบบการคิดของเด็กปฐมวัย เช่น การ์ตูนมีภาพประกอบ เพื่อให้เด็กปฐมวัยสามารถมองเห็น มีสิ่งของจริง มีโมเดลของวัตถุ เพื่อให้เด็กปฐมวัยสามารถสัมผัสหรือวีดีทัศน์เพื่อให้เด็กปฐมวัยสามารถฟังหรือมีกิจกรรมที่ได้เคลื่อนที่โดยอิสระเพื่อให้เด็กปฐมวัยสามารถเคลื่อนไหว (สุรางค์ โค้วตระกูล. 2552) การเลือกกิจกรรมการเรียนรู้ที่ตรงกับรูปแบบการคิด และคุณธรรมจริยธรรมในการอยู่ร่วมกันของเด็กปฐมวัย ประกอบด้วย กิจกรรมดังนี้ (จิตตินันท์ บุญสถิรกุล. 2558 : 5 - 32)

2.1 การจัดสภาพแวดล้อมที่ส่งเสริมคุณธรรมจริยธรรมในการอยู่ร่วมกัน อิริคสันเชื่อว่าเด็กเป็นวัยแห่งการเรียนรู้ และการได้รับประสบการณ์ การจัดสิ่งแวดล้อมที่ดีช่วยให้เด็กเกิดความมั่นใจในตนเองมองโลกในแง่ดี และรู้จักไว้เนื้อเชื่อใจผู้อื่น ในช่วงก่อนเรียน (3 - 6 ปี) ซึ่งเป็นขั้นของความคิดริเริ่มและการตัดสินใจกับความรู้สึกผิด (Initiative VS Guilt) ซึ่งเด็กวัยนี้สามารถช่วยเหลือตนเองได้ดี และมีความสามารถในการทำสิ่งต่าง ๆ โดยครูมีหน้าที่สนับสนุน ให้เด็กพยายามแสดงความสามารถใหม่ ๆ รวมถึงการมีส่วนร่วมในการทำกิจกรรมตลอดถึงการใช้ภาษา จะช่วยให้เด็กเกิดแง่คิดในการวางแผน และการริเริ่มทำกิจกรรมต่าง ๆ ก็จะเป็นการส่งเสริมทำให้เขารู้สึกต้องการที่จะศึกษาค้นคว้าต่อไป เด็กก็จะมีความคิดริเริ่ม ซึ่งส่งผลในด้านสังคม ทำให้เด็กได้เรียนรู้การเข้าสังคมในการเล่นกับเพื่อน มีปฏิสัมพันธ์กับผู้อื่นได้อย่างเหมาะสม ตามจริยธรรมคุณธรรม และเลียนแบบผู้อื่น เช่น พ่อแม่หรือบุคคลใกล้ชิด รวมทั้งทราบว่าพฤติกรรมใดเป็นพฤติกรรมที่เหมาะสมหรือไม่ เด็กเรียนรู้ทักษะทางสังคม รวมทั้งรู้ถึงสิ่งที่ถูกและผิด การปลูกฝังจริยธรรมโดยครูเป็นต้นแบบที่ดี จะทำให้เด็กมีอุปนิสัยที่ดี ในด้านสติปัญญาเด็กวัยนี้ชอบเรียนรู้สิ่งใหม่ ๆ รอบตัวมีความคิดริเริ่มทำสิ่งใหม่ ๆ และชอบถามในสิ่งที่ตนเองสงสัย รวมถึงผู้ใหญ่ต้องให้โอกาสเด็กในการพูด การกระทำกิจกรรมต่าง ๆ ที่เหมาะสมถูกต้องตามคุณธรรมจริยธรรมตามความคิดริเริ่มสร้างสรรค์ และจินตนาการของเด็กรวมทั้งกิจกรรมการปฏิบัติของเด็กนั้นต้องสอดคล้องกับความสามารถของช่วงวัยของเด็กเอง ซึ่งจะทำให้เด็กสนุกและมีความสุข ในการเรียนรู้สิ่งใหม่ ๆ กล้าแสดงออก สามารถใช้ชีวิตอยู่กับบุคคลอื่นในสังคมได้อย่างถูกต้องตามคุณธรรมจริยธรรม (วศินี อิศรเสนา ณ อยุธยา. 2547 : 34)

2.2 การจัดกิจกรรมการเรียนรู้แบบลงมือทำด้านคุณธรรมจริยธรรมในการอยู่ร่วมกัน ครูควรจัดกิจกรรมการเรียนรู้แบบลงมือกระทำ (Active Learning) คือการให้เด็กปฐมวัยปฏิบัติสิ่งต่าง ๆ ด้วนตนเองตามความสนใจ ความถนัด และศักยภาพ ด้วยการเล่น การค้นคว้า การฝึกปฏิบัติ การเรียนรู้แบบลงมือกระทำเป็นพื้นฐานสำคัญในการพัฒนาเด็กปฐมวัย และเป็นประโยชน์ที่เด็กปฐมวัยจะได้ทำกิจกรรมต่าง ๆ ตามคุณธรรมจริยธรรมในการอยู่ร่วมกันที่ตนถนัด เด็กปฐมวัยจะสนุกสนาน ที่จะเรียนรู้ต่อไปมีความสุขที่จะเรียน

2.3 การจัดการสอนด้านคุณธรรมจริยธรรมในการอยู่ร่วมกันให้สอดคล้องกับรูปแบบการเรียนรู้ของเด็กปฐมวัย โดยรูปแบบการเรียนการสอนนั้นมีลักษณะที่สอดแทรก และสอดคล้องกับการสร้างเสริมคุณธรรมจริยธรรมในการอยู่ร่วมกัน ที่สอดคล้องกับสังคมรวมถึงวัยของเด็กปฐมวัย

2.4 การวิเคราะห์เพื่อปรับปรุงการสอนเพื่อให้เกิดคุณธรรมจริยธรรมในการอยู่ร่วมกัน ครูต้องมีการวิเคราะห์เด็กปฐมวัยอันจะนำไปสู่การสอนที่ “เน้นเด็กเป็นสำคัญ” โดยปรับวิธีการสอนให้สอดคล้องกับเด็กและให้มีกิจกรรมหรือขั้นตอนปรากฏอยู่ในแผนการจัดการเรียนรู้ การจัดการศึกษาต้องสอดคล้องกับธรรมชาติของเด็กปฐมวัย สอดคล้องกับประสบการณ์พื้นฐาน และสอดคล้องกับคุณธรรมจริยธรรมในการอยู่ร่วมกันของเด็กปฐมวัยจึงจะเกิดสัมฤทธิ์ผลตามเป้าหมายที่วางไว้ ครูจาเป็นต้องแสวงหาวิธีการเรียนรู้ที่จะรู้จักเด็กปฐมวัยอย่างหลากหลาย โดยใช้วิธีการหลาย ๆ อย่างช่วยให้ครูรู้จักเด็กปฐมวัยได้มากขึ้น

3. การสร้างเครือข่ายในการดูแลเด็กปฐมวัย

การสร้างเครือข่ายในการดูแลเด็กปฐมวัย ครูควรสื่อสาร และทำงานประสานกับพ่อแม่ ผู้ปกครองเพื่อช่วยกันดูแลเด็กปฐมวัยในด้านคุณธรรม จริยธรรมในการอยู่ร่วมกันของเด็กปฐมวัย โดยใช้วิธีการสื่อสารอย่างหลากหลายจากโรงเรียนไปยังบ้าน เช่น จดหมายแจ้ง การโทรศัพท์ e-Mail, Facebook สมุดสื่อสาร สมุดรายงานการเรียน รวมถึงการให้ข้อมูลต่าง ๆ ด้วย เช่นหลักสูตร การจัดอบรมการจัดทัศนศึกษา และกิจกรรมต่าง ๆ (จิตตินันท์ บุญสถิรกุล. 2558 : 5 - 32)

ดังนั้นในการสร้างเสริมคุณธรรมจริยธรรมของเด็กปฐมวัยของเด็กปฐมวัย 3 - 6 ปี นั้นผู้ที่มีบทบาทมากสำคัญก็คือ ครูและสถานศึกษา เนื่องจากเด็กได้เริ่มเข้าศึกษาในสถานศึกษา ซึ่งเสมือนการเข้าสู้สังคมของการอยู่ร่วมกันอย่างแท้จริง รูปแบบพฤติกรรมของเด็กที่ค่อนข้างคงที่ที่มีต่อการเรียนและต่อสภาพแวดล้อมในการเรียน โดยครูนั้นควรจัดการเรียนการสอนให้เหมาะสมกับรูปแบบการเรียนรู้ของเด็กแต่ละคน รวมถึงการสอดแทรกจริยธรรมคุณธรรมจริยธรรมของการอยู่รวมกันกับเนื้อหาที่ได้เรียนโดยจะต้องปรับสภาพวิธีการสอนให้สอดคล้องกับคุณธรรมจริยธรรมในการอยู่ร่วมกันของเด็ก ผู้สอนควรจะสร้างความสมดุลในการจัดการเรียนการสอนให้แก่เด็กทุกคน ด้วยการจัดรูปแบบการเรียนการสอนให้มีความหลากหลาย และยืดหยุ่นเพื่อให้ตอบสนองต่อรูปแบบการเรียนของเด็กที่แตกต่างกัน ช่วยให้เด็กมีทักษะในการใช้คุณธรรมจริยธรรมในการอยู่ร่วมกันที่ตนถนัด รวมถึงใช้หลักการความรู้สึกต่าง ๆ ในการสร้างเสริมพฤติกรรมคุณธรรมจริยธรรมซึ่งสอดคล้องกับการอยู่ร่วมกันในสังคมซึ่งจะมีความแตกต่างจากสังคมของบ้าน และครอบครัว เพื่อช่วยให้เด็กเรียนรู้ได้อย่างมีความสุขตามคุณธรรมจริยธรรมในการอยู่ร่วมกันของเขา และสนับสนุนให้เด็กประสบความสำเร็จในการทำงานชิ้นงานต่าง ๆ ตามรูปแบบที่เขามีความถนัด และพัฒนาทักษะคุณธรรมจริยธรรมในการอยู่ร่วมกัน

**สรุป**

บทความวิชาการเกี่ยวกับ การพัฒนากิจกรรมโดยการใช้นิทานเพื่อส่งเสริมคุณธรรม จริยธรรมสำหรับเด็กปฐมวัย ผู้จัดทำได้รวบรวมข้อมูลจากแนวคิดของนักวิชาการหลายท่าน ดังที่กล่าวมาแล้ว เพื่อนำมาสรุปตอนท้ายของบทความ มีรายละเอียด ดังนี้

**คุณธรรม หมายถึง** คุณลักษณะของคุณงามความดี เป็นแนวทางประพฤติ ปฏิบัติที่ดีงามทั้งทางกาย ทางวาจา และทางใจ ต่อตนเอง ต่อผู้อื่น และสังคม เพื่อความสงบเรียบร้อยและประโยชน์ในการอยู่ร่วมกันของบุคคลในสังคม **จริยธรรม หมายถึง** พฤติกรรมที่ดีงาม และมีพฤติกรรมที่ทุกสังคมยอมรับ ตัดสินตามกฎเกณฑ์ว่าถูก ผิด ดี ชั่ว ควรและไม่ควรทำซึ่งเป็นลักษณะการแสดงออกทางร่างกายสรุปได้ว่าคุณธรรม จริยธรรม หมายถึง คุณลักษณะของคุณงามความดี และการประพฤติปฏิบัติของบุคคลในสิ่งที่ควรประพฤติภายใต้กรอบ กฎเกณฑ์ ที่สังคมเห็นว่าถูกต้องเหมาะสมต่อตนเอง ต่อผู้อื่น และต่อสังคม

ลักษณะนิสัยทางจริยธรรมของเด็กปฐมวัยที่ต้องพัฒนา 3 ด้านคือ 1. การพัฒนาลักษณะนิสัยทางจริยธรรมต่อตนเอง คือ การช่วยเหลือตนเองการรักษา ความสะอาด การมีความรับผิดชอบ ความขยันหมั่นเพียร การมีระเบียบวินัยการประหยัดอดออม การรู้จักรอคอย อดกลั้น สามารถควบคุมตนเองได้ 2. การพัฒนาลักษณะนิสัยทางจริยธรรมต่อผู้อื่น คือ ความซื่อสัตย์ความเอื้อเฟื้อเผื่อแผ่ ความเมตตากรุณา การเคารพสิทธิของผู้อื่น การเป็นผู้นำผู้ตามที่ดีความกตัญญูกตเวที การรู้จักเล่น และการทำงานร่วมกับผู้อื่น 3. การพัฒนาลักษณะนิสัยทางจริยธรรมต่อสิ่งแวดล้อม คือ การรู้จักรักษาสิ่งแวดล้อมให้อยู่ในสภาพที่ดี การใช้ทรัพยากรอย่างมีคุณค่าและประหยัด

เด็กในวัย 3-6 ปี ก็ถือเป็นวัยที่มีความสำคัญในการสร้างเสริมจริยธรรม ในการอยู่ร่วมกันกับผู้อื่นในสังคม ที่นอกเหนือจากบุคคลในครอบครัว เป็นวัยที่สถานศึกษา ครู และบุคลากรทางการศึกษามีบทบาทในการสร้างเสริมคุณธรรมจริยธรรมในการอยู่ร่วมกันให้กับเด็กซึ่งการสร้างเสริมคุณธรรมจริยธรรมในการอยู่กันของเด็กปฐมวัย 3 - 6 ปี เด็กวัยแรกเกิด - 3 ปี เป็นช่วงวัยที่เด็กเริ่มต้นในการพัฒนาการในด้านต่าง ๆ บุคคลใกล้ชิด และเป็นบุคคลสำคัญที่ดูแลเด็ก คือพ่อแม่ ผู้ปกครองและผู้ดูแลเด็ก แต่เมื่อเด็กโตขึ้นในวัย 3 - 6 ปี เด็กมีพัฒนาการด้านต่าง ๆ ทั้งด้านร่างกาย อารมณ์ - จิตใจ สังคม สติปัญญามากขึ้น เด็กมีศักยภาพและความสามารถในการสื่อสาร การพูด การคิดมากขึ้น และสังคมของเด็กก็ขยายใหญ่ขึ้นจากครอบครัว และเพื่อนบ้านไปสู่โรงเรียน

การพัฒนากิจกรรมส่งเสริมคุณธรรม จริยธรรม โดยการเล่านิทานประกอบภาพ โดยเรียนรู้ผ่านกระบวนการ 4 ขั้นตอน 1) เริ่มใส่ใจพฤติกรรมที่มีลักษณะที่เมื่อเด็กทำตามแล้วจะได้รับสิ่งที่เด็กต้องการเป็นผลตอบแทน 2) ครูควรกำหนดให้เด็กได้สังเกตพฤติกรรมของตัวแบบเพื่อการจดจำพฤติกรรม 3) เมื่อเด็กได้ทำการจดจำพฤติกรรมของตัวแบบแล้ว เด็กจะเริ่มนำตัวแบบไปปฏิบัติ 4) เมื่อเด็กปฏิบัติตามแล้วคุณครู เพื่อนหรือบุคคลที่เกี่ยวข้องกับเด็ก ควรให้รางวัลซึ่งเป็นสิ่งที่เด็กต้องการ โดยภาพที่ใช้ในการเล่ามีหลายชนิด มีทั้งภาพถ่าย ภาพโปสเตอร์ ภาพจากหนังสือ ภาพวาด ภาพสไลด์ ภาพเคลื่อนไหว หรือภาพฉายการที่มีภาพสวยๆ มาประกอบการเล่าเป็นการจูงใจเด็กให้ติดตามเรื่องราวด้วยความอยากรู้ เด็กจะสนุกมากขึ้นถ้าในขณะฟังเรื่องและดูภาพ ผู้เล่าจะต้องกระตุ้นให้เด็กแสดงความคิดเห็นและร่วมกันสร้างจินตนาการให้กับนิทานที่เล่า อันจะนำไปสู่การพัฒนาพฤติกรรมทางจริยธรรม ของเด็กปฐมวัยที่ยั่งยืนต่อไป

**เอกสารอ้างอิง**

กระทรวงศึกษาธิการ. การประเมินคุณลักษณะอันพึงประสงค์ตามหลักสูตรการศึกษาขั้นพื้นฐาน

พุทธศักราช. 2544. กรุงเทพฯ : โรงพิมพ์คุรุสภาลาดพร้าว, 2545.

กรมการศาสนา กระทรวงวัฒนธรรม. **คู่มือการดำเนินงานเสริมสร้างศีลธรรมสำหรับเด็ก**

**และเยาวชน**. กรุงเทพฯ : สำนักพัฒนาคุณธรรมจริยธรรม, 2552.

เกริก ยุ้นพันธ์. **การเล่านิทาน.**พิมพ์ครั้งที่ 2. กรุงเทพฯ : สุวีริยาสาส์น, 2539.

กุลยา ตันติผลาชีวะ. **การเล่านิทาน.** การศึกษาปฐมวัย.2(2): 10 – 19, เมษายน 2541.

จิตตินันท์ บุญสถิรกุล. **การเรียนรู้ทางอารมณ์และสังคมกับการพัฒนาทักษะชีวิตเด็กปฐมวัย.**

นนทบุรี : มหาวิทยาลัยสุโขทัยธรรมาธิราช, 2558.

ประภาศรี สีหอำไพ. **พื้นฐานการศึกษาทางศาสนาและจริยธรรม.** กรุงเทพฯ :

สำนักพิมพ์จุฬาลงกรณ์มหาวิทยาลัย, 2543.

พระธรรมปิฎก. **พุทธธรรม.** กรุงเทพฯ : สำนักพิมพ์มหาวิทยาลัยมหาจุฬาลงกรณราชวิทยาลัย,

2542.

มาลีรัตน์ บุญอนันตบุตร. การปลูกฝังจริยธรรมเด็กปฐมวัย. **วารสาร การศึกษาปฐมวัย.**

8(2): 9 – 13. เมษายน, 2547.

ยนต์ ชุมจิต. **การศึกษาและความเป็นครูไทย.** พิมพ์ครั้งที่ 2. กรุงเทพฯ : โอเดียนสโตร์, 2546.

วศินี อิศรเสนา ณ อยุธยา. **การจัดประสบการณ์การเรียนรู้เพื่อส่งเสริมพัฒนาการของเด็กปฐมวัย.**

[Online]. แหล่งที่มา: http//nongnuan.Blogpot.com/2013/04/blog-post.html.

[2547].

วัฒนา ปุญญฤทธิ์. **การจัดการเรียนรู้สาหรับเด็กปฐมวัย**. กรุงเทพฯ : วิทยาลัยการฝึกหัดครู, 2552.

สมศักดิ์ ปริปุรณะ. นิทานความสำคัญและประโยชน์. สถาบันราชภัฏหมู่บ้านจอมบึง.

**วารสารวิชาการ**. 2: 47 – 64, 2542.

สมบัติ ท้ายเรือคำ. **การสร้างและพัฒนาเครื่องมือทางจิตวิทยา เรื่อง จริยธรรมทางวิชาการใน**

**กระบวนการวิจัย.** มหาสารคาม : ภาควิชาการวิจัยและพัฒนาการศึกษาคณะศึกษาศาสตร์

มหาวิทยาลัยมหาสารคาม, 2543.

สุมน อมรวิวัฒน์ และสมพงษ์ จิตระดับ. การนิเทศภายใน หัวใจของการปฏิรูปการเรียนรู้ใน

โรงเรียน,” วิชาการ. 5(8) : 25-31 ; สิงหาคม, 2540.

สุรางค์ โค้วตระกูล. **จิตวิทยาการศึกษา**. กรุงเทพฯ : สำนักพิมพ์แห่งจุฬาลงกรณ์มหาวิทยาลัย, 2552.

เสกสรร สงวนนาม. เจตคติต่อยาเสพติดและพฤติกรรมการป้องกันตนเองจากสารเสพติดของ

นักเรียนระดับมัธยมศึกษาตอนต้น ศูนย์การศึกษานอกโรงเรียนจังหวัดอุดรธานี.

**วิทยานิพนธ์ กศ.ม**. มหาสารคาม : มหาวิทยาลัยมหาสารคาม, 2545.

หน่วยศึกษานิเทศก์. **คู่มือการอบรมครูและแนวทางการใช้หลักสูตรประถมศึกษา.**

กรุงเทพฯ : สำนักงานคณะกรรมการการประถมศึกษาแห่งชาติ กระทรวงศึกษาธิการ, 2534.

อรอนงค์ หมิกพิมล. การพัฒนาชุดกิจกรรมการจัดประสบการณ์ตามรูปแบบพหุปัญญาเพื่อการเรียนรู้

โดยใช้นิทานเป็นสื่อ เพื่อส่งเสริมคุณธรรมจริยธรรมการอยู่ร่วมกันของเด็กปฐมวัย

ศูนย์พัฒนาเด็กเล็กบ้านกะแดะแจะ จังหวัดสุราษฎร์ธานี. **วิทยานิพนธ์ครุศาสตรมหาบัณฑิต.**

มหาวิทยาลัยราชภัฏสุราษฎร์ธานี,2563.

Thomas, L., Warren, E. A. and DeVries, E. (2011). Play-based learning and intentional

teaching in early childhood contexts. **Australasian Journal of Early**

**Childhood**, 36(4) : 69 - 75. United Kingdom: Sage Publications Ltd..

Retrieved from https://doi.org/10.1177/183693911103600410